7.1. pielikums

**Pārskats par dabas aizsardzības plāna sabiedrisko apspriešanu**

Dabas aizsardzības plāna sabiedriskā apspriešana notika no 03.08.2021. līdz 17.09.2021. (sākonēji līdz 03.09.2021. izsludinātā apspriešana pēc pašvaldību lūguma tika pagarināta līdz 17.09.2021.), kad visi plāna materiāli, kā arī prezentācijas bija pieejamas elektroniski norādītajā saitē (7.5. pielikums). Dabas aizsardzības plāna materiāli bija pieejami arī Daugavpils novada un Krāslavas novada pašvaldībās. Sabiedriskās apspriešanas tiešsaistes sanāksme notika 31.08.2021. (7.6. pielikums), papildus sanāksme Krāslavas novadā notika 16.09.2021.

Sabiedriskās apspriešanas laikā tika saņemti 93 priekšlikumi (iebildumi, komentāri). Dabas aizsardzības plāna izstrādātāji veica sabiedriskās apspriešanas laikā saņemto priekšlikumu izvērtēšanu, konsultējoties ar ekspertiem, pašvaldībām un Dabas aizsardzības pārvaldi. Saņemto priekšlikumu izvērtējums dots DA plāna 7.2. pielikumā. Kamēr notika saņemto priekšlikumu un komentāru izvērtēšana un plāna teksta rediģēšana, attālināti tika vēl organizētas vairākas sanāksmes ar Augšdaugavas un Krāslavas novada pašvaldību darbiniekiem, uzņēmējiem, iedzīvotājiem:

* 01.03.2022. Krāslavas novada specialisti sadarbībā ar Krāslavas novada galveno bibliotēku organizē paplašinātu tiešsaistes ekspertu diskusiju ar Krāslavas un Augšdaugavas novadu iedzīvotājiem (<https://youtu.be/LmpU4uC9D7A>);
* 06.04.2022. tiešsaistes diskusija ar Krāslavas un Augšdaugavas novada speciālistiem un iedzīvotājiem par izstrādāto AAA “Augšdaugava” dabas aizsardzības plānu, akcentējot būtuskākos jautājumus par aizsargājamo gravu apsaimniekošanu, buferjoslas ievērošanu, ekoloģiskajiem kokiem, kompensācijas iespējām;
* 11.04.2022. tikšanās klātienē ar Krāslavas novada uzņēmējiem A. Ivanovu, E. Baranovski un Krāslavas novada domes priekšsēdētāju G.Upenieku.

Pašvaldību atzinumi par DA plānu doto 7.3. pielikumā, pašvaldību atzinumos sniegto priekšlikumu un iebildumu izvērtējums – 7.4. pielikumā.

DA plāna pašreizējā redakcija precizēta atbilstoši 7.2. un 7.4. pielikumā minētajam. Plāna izstrādes konsultatīvās grupas paplašinātās sanāksmes ar pašvaldībām un VARAM pārstāvjiem notika 06.06.2022. un 15.12.2022., lai panāktu kompromisus (7.7., 7.8. pielikums).

Atbilstoši DA plāna izstrādes laikā veiktajam sugu un biotopu ekspertu izvērtējumam, ir secināts, ka esošā apsaimniekošanas prakse un normatīvais regulējums teritorijā nav pietiekošs, lai novērstu to, ka tiek iznīcināti ES nozīmes biotopi, kuru aizsardzībai teritorijai noteikts Natura 2000 statuss, kā arī mainās ainava. Lai tiktu atbilstoši aizsargātas zonas, kurās koncentrējas būtiskākās dabas vērtības, tika piedāvāts AAA “Augšdaugava” noteikt zonējumu un individuālos aizsardzības un apsaimniekošanas noteikumus.

Norādāms, ka pašvaldības iebilda priekšlikumiem pilnveidot normatīvo aktu regulējumu, ar kuru notiktu gan aizsargājamā ainavu apvidus paplašināšana, gan funkcionālā zonējuma izveide, lai labāk tiktu aizsargātas dabas vērtības, pamatojoties uz sociālekonomiskiem apsvērumiem. Tāpat pašvaldības iebilda par priekšlikumiem normatīvajā regulējumā, kas samazinātu mežistrādes apjomus vai veicinātu dabai draudzīgāku mežistrādes prakses ieviešanu. Līdz ar to dabas aizsardzības plāna gala redakcijā nav saglabājušies daudzi priekšlikumi, kas vērsti uz labāku dabas aizsardzības vērtību saglabāšanu. Ņemot vērā pašvaldību iebildumus, ar kuriem pašvaldības atteicās sniegt pozitīvu atzinumu izstrādātajam dabas aizsardzības plāna projektam, no dokumenta gala redakcijas izslēgti šādi priekšlikumi:

• tālāk netika virzīts priekšlikums Daugavpils pilsētas Ruģeļu apkārtnes bioloģiski vērtīgās teritorijas iekļaušanai AAA “Augšdaugava” vai cita veida aizsardzības nodrošināšanai,

• tika atvieglots sākotnējais priekšlikums par funkcionālo zonējumu,

• tika dzēsti priekšlikumi pašvaldību teritoriju plānojumiem AAA “Augšdaugava” un tai pieguļošajā teritorijā.